PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2006/ZK/3/1/139	Bratislava 21. decembra 2006

Protimonopolný úrad Slovenskej republiky, odbor koncentrácií v správnom konaní číslo 0076/OK/2006 začatom dňa 07. 11. 2006 na základe oznámenia koncentrácie podnikateľmi EUROMILLS-TRADE, a. s. so sídlom Pekařská 598/1, 155 00 Praha 5, Česká republika a Belam, s. r. o. so sídlom Košútska 967, 925 21 Sládkovičovo, Slovenská republika prostredníctvom splnomocneného právneho zástupcu Mgr. Tomáša Marettu, advokáta Advokátskej kancelárie Čechová & Partners, Hurbanovo nám. 5, 811 03 Bratislava, Slovenská republiky, vo veci koncentrácie podnikateľov EUROMILLS-TRADE, a. s. so sídlom Pekařská 598/1, 155 00 Praha 5, Česká republika a Belam, s. r. o. so sídlom Košútska 967, 925 21 Sládkovičovo, Slovenská republika,

r o z h o d o l

na základe § 32 ods. 2 písm. c) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že konanie vo veci koncentrácie spočívajúcej v získaní nepriamej kontroly podnikateľmi EUROMILLS-TRADE, a. s. so sídlom Pekařská 598/1, 155 00 Praha 5, Česká republika a Belam, s. r. o. so sídlom Košútska 967, 925 21 Sládkovičovo, Slovenská republika, prostredníctvom spoločnosti SLOVAK MILLS, a. s., Košútska 967, 925 21 Sládkovičovo, Slovenská republika, nad podnikom podnikateľa Veles, s. r. o., Zemplínska 20, 903 01 Senec, Slovenská republika, na základe Zmluvy o postupe pri vytvorení spoločného podniku uzatvorenej medzi Ing. Radovanom Šillom, Kráľová pri Senci 87, 900 50 a podnikateľom EUROMILLS-TRADE, a. s. so sídlom Pekařská 598/1, 155 00 Praha 5, Česká republika zo dňa 25. 09. 2006 a na základe Akcionárskej zmluvy uzatvorenej medzi podnikateľom EUROMILLS-TRADE, a. s. so sídlom Pekařská 598/1, 155 00 Praha 5, Česká republika a podnikateľom Belam, s. r. o. so sídlom Košútska 967, 925 21 Sládkovičovo, Slovenská republika zo dňa 25. 09. 2006 z a s t a v u j e, pretože dôvod na konanie nebol daný.

O d ô v o d n e n i e :

Protimonopolnému úradu Slovenskej republiky, odboru koncentrácií (ďalej len „úrad“) bolo listom zaevidovaným úradom pod číslom 4341/2006 dňa 07. 11. 2006 doručené oznámenie koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), v ktorom podnikateľ EUROMILLS-TRADE, a. s. so sídlom Pekařská 598/1, 155 00 Praha 5, Česká republika (ďalej len „Euromills“) a podnikateľ Belam, s. r. o. so sídlom Košútska 967, 925 21 Sládkovičovo, Slovenská republika (ďalej len „Belam“) oznamujú prostredníctvom splnomocneného právneho zástupcu Mgr. Tomáša Marettu, advokáta Advokátskej kancelárie Čechová & Partners, Hurbanovo nám. 5, 811 03 Bratislava (ďalej len „právny zástupca“) nadobudnutie nepriamej spoločnej kontroly prostredníctvom spoločnosti SLOVAK MILLS, a. s., Košútska 967, 925 21 Sládkovičovo, Slovenská republika (ďalej len „Slovak Mills“) nad podnikom podnikateľa Veles, s. r. o., Zemplínska 20, 903 01 Senec, Slovenská republika (ďalej len „Veles“) na základe Zmluvy o postupe pri vytvorení spoločného podniku uzatvorenej medzi Ing. Radovanom Šillom, Kráľová pri Senci 87, 900 50 (ďalej len „Ing. Radovan Šillo“) a podnikateľom Euromills zo dňa 25. 09. 2006 (ďalej len „Zmluva o spoločnom podniku“) a na základe Akcionárskej zmluvy uzatvorenej medzi podnikateľom Euromills a podnikateľom Belam zo dňa 25. 09. 2006 (ďalej len „Akcionárska zmluva“).

Na základe tohto oznámenia sa dňa 07. 11. 2006 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie vo veci predmetnej koncentrácie, ktorému bolo pridelené číslo správneho konania 0076/OK/2006, o čom úrad informoval oznamovateľa koncentrácie listom číslo 4602/PMÚ SR/2006 zo dňa 27. 11. 2006.

Vzhľadom na to, že oznámenie predmetnej koncentrácie neobsahovalo všetky náležitosti podľa § 10 ods. 12 zákona a vyhlášky úradu č. 268/2004 Z. z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“), úrad vyššie uvedeným listom číslo 4602/PMÚ SR/2006 upovedomil oznamovateľov koncentrácie, že lehota na vydanie rozhodnutia podľa § 11 zákona nezačala plynúť a súčasne ich vyzval o doplnenie predmetného oznámenia koncentrácie o podklady a informácie súvisiace s posúdením predmetnej koncentrácie podľa § 10 ods. 1 zákona.

Dňa 04. 12. 2006 bolo úradu doručené doplnenie oznámenia koncentrácie, zaevidované úradom pod číslom 4678/2006, ktorým oznamovatelia koncentrácie doplnili požadované informácie a podklady podľa § 10 ods. 12 zákona a Vyhlášky  ako aj ďalšie informácie a podklady súvisiace s posúdením predmetnej koncentrácie podľa § 10 ods. 1 zákona. 

Z podkladov a informácií, ktoré boli úradu predložené v predmetnom správnom konaní, vyplynuli nasledujúce skutočnosti:

Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

Euromills

Spoločnosť Euromills je akciová spoločnosť zapísaná v obchodnom registri Mestského súdu v Prahe odd.: B, vložka č.: 9515, IČO: 255 44 179. 

Spoločnosť Euromills je nevýrobnou spoločnosťou, ktorá sa zaoberá obchodovaním s poľnohospodárskymi komoditami ako sú pšenica, žito, jačmeň, kukurica, pšeničné otruby, žitné otruby a repkový šrot na európskom trhu, predovšetkým v Českej republike, Nemecku a Francúzsku.

Na území Slovenskej republiky je spoločnosť Euromills 100 %-ným akcionárom spoločnosti Slovak Mills zapísanej v obchodnom registri Okresného súdu Trnava, oddiel: Sa, vložka č.: 10435/T, IČO: 36 674 931, ktorá vznikla dňa 14. 09. 2006. 

Vzhľadom na to, že spoločnosť Euromills je právnickou osobou, ktorej činnosti a konania súvisia s hospodárskou súťažou, a teda je podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Belam

Spoločnosť Belam je spoločnosť s ručením obmedzeným zapísaná v obchodnom registri Okresného súdu Trnava, odd.: Sro, vložka č.: 15441/T, IČO: 36 405 931. Majiteľom 100 %-ného obchodného podielu v spoločnosti Belam je Ing. Radovan Šillo. 

Spoločnosť Belam sa podľa výpisu z obchodného registra zaoberá obchodom s tovarom všetkého druhu v rozsahu voľných živností, sprostredkovateľskou činnosťou v rozsahu voľných živností, prenájmom hnuteľných vecí v rozsahu voľných živností a reklamnou, propagačnou a inzertnou činnosťou.

Vzhľadom na to, že spoločnosť Belam je právnickou osobou zapísanou v obchodnom registri, je podnikateľom podľa § 2 Obchodného zákonníka, a teda aj podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Veles

Spoločnosť Veles je spoločnosť s ručením obmedzeným zapísaná v obchodnom registri Okresného súdu Bratislava I, odd.: Sro, vložka č.: 8903/B, IČO: 31 394 591. Jediným majiteľom obchodného podielu spoločnosti Veles je podnikateľ Ing. Radovan Šillo. 

Podľa výpisu z obchodného registra sa spoločnosť Veles zaoberá kúpou a predajom tovarov v rozsahu voľnej živnosti – maloobchod, veľkoobchod, prieskumom trhu, sprostredkovateľskou činnosťou, konzultačnou činnosťou v oblasti obchodu a výroby prenájmom strojov a prístrojov, prenájmom nehnuteľností a poradenskou činnosťou v rozsahu predmetu podnikania.

Z oznámenia predmetnej koncentrácie vyplýva, že spoločnosť Veles priamo alebo nepriamo kontroluje tieto spoločnosti:
-	Mlyn Sládkovičovo, a. s., Košútska 969, 925 21 Sládkovičovo, IČO: 36 244 473, zapísaná v obchodnom registri Okresného súdu Trnava, odd.: Sa, vložka č.: 10208/T,
-	Mlyn Štúrovo, a. s., Kalnická 9, 934 56 Levice, IČO: 35 761 555, zapísaná v obchodnom registri Okresného súdu Nitra odd.: Sa, vložka č.: 10216/N,
-	Mlyn Šurany, s. r. o., Košútska 967, 925 21 Sládkovičovo, IČO: 34 139 079, zapísaná v obchodnom registri Okresného súdu Trnava, odd.: Sro, vložka č.: 16681/T,
-	Mlyn Group SK, a. s., Košútska 969, 925 21 Sládkovičovo, IČO: 36 245 992, zapísaná v obchodnom registri Okresného súdu Trnava, odd.: Sa, vložka č.: 10217/T,
-	Mony spol. s r. o., Nám. SNP 10, 903 01 Senec, IČO: 34 096 779, zapísaná v obchodnom registri Okresného súdu Bratislava I, odd.: Sro, vložka č.: 12332/B,
-	Mlyn Pohronský Ruskov, a. s., Hlavná 76, 935 62 Pohronský Ruskov, IČO: 31 421 459, zapísaná v obchodnom registri Okresného súdu Nitra, odd.: Sa, vložka č.:79/N,
-	Poľnosklad, s. r. o. Košútska 969, 925 21 Sládkovičovo, IČO: 36 241 521, zapísaná v obchodnom registri Okresného súdu Trnava, odd.: Sro, vložka č.: 12532/T.

Podľa oznámenia koncentrácie sa vyššie uvedené spoločnosti, ktoré priamo alebo nepriamo kontroluje spoločnosť Veles, zaoberajú predovšetkým výrobou a predajom potravinárskej a cestovinárskej múky a múčnych výrobkov.

Vzhľadom na to, že spoločnosť Veles je právnickou osobou zapísanou v obchodnom registri, je podnikateľom podľa § 2 Obchodného zákonníka, a teda aj podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Forma koncentrácie

Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Z predložených podkladov a informácií úrad zistil, že na základe Zmluvy o spoločnom podniku a Akcionárskej zmluvy, ktoré boli uzatvorené dňa 25. 09. 2006, nadobudnú podnikatelia Belam a Euromills, realizáciou nižšie uvedených krokov, nepriamu spoločnú kontrolu prostredníctvom spoločnosti Slovak Mills nad podnikom podnikateľa Veles. 

V súlade s ustanoveniami Zmluvy o spoločnom podniku a Akcionárskej zmluvy uzatvorili dňa 31. 10. 2006 Ing. Radovan Šillo a spoločnosť Slovak Mills Zmluvu o prevode obchodného podielu spoločnosti Veles, na základe ktorej sa spoločnosť Slovak Mills stane uskutočnením posudzovanej koncentrácie jediným vlastníkom obchodného podielu spoločnosti Veles. 

Vychádzajúc z ustanovení Zmluvy o spoločnom podniku a Akcionárskej zmluvy uzatvorili dňa 31. 10. 2006 podnikatelia Belam a Euromills aj Zmluvu o kúpe cenných papierov spoločnosti Slovak Mills, na základe ktorej uskutočnením posudzovanej koncentrácie nadobudne podnikateľ Belam 50 %-ný podiel všetkých akcií spoločnosti Slovak Mills, čo zodpovedá 50 %-nému podielu hlasovacích práv všetkých akcionárov spoločnosti Slovak Mills. 

Na základe ustanovení Akcionárskej zmluvy a stanov spoločnosti Slovak Mills úrad zistil, že podnikatelia Belam a Euromills získajú predmetnou koncentráciou možnosť spoločne vykonávať rozhodujúci vyplv na zloženie, hlasovanie alebo rozhodovanie orgánov spoločnosti Slovak Mills, z čoho vyplýva, že podnikatelia Belam a Euromills budú po uskutočnení predmetnej koncentrácie vykonávať spoločnú kontrolu v spoločnosti Slovak Mills. 

Na základe vyššie uvedeného úrad zistil, že v prípade predmetnej koncentrácie dôjde k zmene kvality kontroly vykonávanej nad podnikom podnikateľa Veles, vzhľadom na to, že výlučná kontrola nad podnikom podnikateľa Veles, ktorú vykonával priamo Ing. Radovan Šillo, sa uskutočnením posudzovanej koncentrácie zmení na nepriamu spoločnú kontrolu vykonávanú podnikateľmi Belam a Euromills prostredníctvom spoločnosti Slovak Mills.

Vzhľadom na vyššie uvedené skutočnosti úrad dospel k záveru, že na základe Zmluvy o spoločnom podniku a na základe Akcionárskej zmluvy vznikla koncentrácia podľa § 9 ods. 1 písm. b) zákona v spojení s § 9 ods. 4 písm. b) zákona.

Účastníci koncentrácie

Účastníkom koncentrácie v prípade vzniku koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov a podnikateľ alebo podnikatelia, nad ktorými je priama alebo nepriama kontrola získavaná. Podnikateľ alebo podnikatelia, nad ktorými je kontrola získavaná nie sú účastníkmi koncentrácie v situácii, keď uskutočnením posudzovanej koncentrácie dôjde k zmene výlučnej kontroly na kontrolu spoločnú, pričom podnikateľ, ktorý pôvodne výlučne kontroloval nadobúdaný podnik, bude vykonávať po koncentrácii nad týmto podnikom spoločnú kontrolu.

V prípade predmetnej koncentrácie sú teda účastníkmi koncentrácie podnikatelia Belam a Euromills, ktorí získavajú nepriamu kontrolu nad podnikom podnikateľa Veles prostredníctvom spoločnosti Slovak Mills. 

Podľa § 25 ods. 3 písm. d) zákona účastníkom konania v prípade koncentrácie, ktorá vznikla získaním priamej alebo nepriamej kontroly jedným podnikateľom alebo viacerými podnikateľmi na podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov.

Na základe vyššie uvedeného úrad zistil, že účastníkmi konania sú v prípade predmetnej koncentrácie podnikatelia Belam a Euromills, ktorí získavajú nepriamu kontrolu nad podnikom podnikateľa Veles prostredníctvom spoločnosti Slovak Mills.

Koncentrácia podliehajúca kontrole úradu

Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie sa za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Podľa § 10 ods. 2 zákona celkový obrat účastníka koncentrácie je súčet obratov:
a)	účastníka koncentrácie, 
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu 
2.	má právo vykonávať viac ako polovicu hlasovacích práv
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v spojení s vyhláškou Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

Pri posudzovaní celkových obratov dosiahnutých účastníkmi koncentrácie úrad zistil, že podnikateľ Euromills vychádzal pri vyčíslení celkového obratu z uzavretého účtovného obdobia predchádzajúceho vzniku koncentrácie, ktoré trvalo od 01. 01. 2004 do 30. 09. 2005, t. j. 21 mesiacov. Z predložených podkladov a informácií vyplýva, že dôvodom mimoriadnej dĺžky predmetného účtovného obdobia je zmena účtovného obdobia podnikateľa Euromills z kalendárneho roka na hospodársky rok, pričom prechodné účtovné obdobie pred prvým využitím hospodárskeho roku trvalo v súlade s českými účtovnými predpismi 21 mesiacov.

Na základe predložených podkladov a informácií úrad zistil, že v prípade predmetnej koncentrácie dochádza u podnikateľa Euromills k posúdeniu celkového obratu dosiahnutého v uzavretom účtovnom období dlhšom ako kalendárny, resp. hospodársky rok v zmysle slovenských účtovných predpisov a k posúdeniu celkového obratu dosiahnutého v uzavretom účtovnom období zodpovedajúcom kalendárnemu roku 2005 u podnikateľa Belam. 

Vzhľadom na vyššie uvedené skutočnosti úrad skúmal, či je pre účely posúdenia koncentrácie podľa § 10 ods. 1 zákona potrebné brať do úvahy celkový obrat podnikateľa Euromills dosiahnutý za uzavreté účtovné obdobie v trvaní 21 mesiacov alebo či je potrebné upraviť celkový obrat podnikateľa Euromills dosiahnutý za prechodné účtovné obdobie na obrat zodpovedajúci 12 mesačnému obdobiu, t. j. kalendárnemu roku, ktorý je porovnateľný s uzavretým účtovným obdobím podnikateľa Belam.

Po preskúmaní vyššie uvedených skutočností, úrad dospel k záveru, že pre účely posúdenia koncentrácie podľa § 10 ods. 1 zákona je účelné, logické a nediskriminačné vychádzať z obratu podnikateľa Euromills, ktorý je pomerným spôsobom upravený na 12 mesačné obdobie a vyjadruje tak skutočnú ekonomickú silu podnikateľa Euromills porovnateľnú s ekonomickou silou podnikateľa Belam. 

V súlade s vyššie uvedeným postupom pre posúdenie predmetnej koncentrácie podľa § 10 ods. 1 zákona úrad z predložených podkladov a informácií zistil, že spoločný celosvetový celkový obrat účastníkov koncentrácie Belam a Euromills je vyšší ako 1 200 000 000 Sk, ale na území Slovenskej republiky dosiahol celkový obrat vyšší ako 360 000 000 Sk iba účastník koncentrácie Belam.

Z vyššie uvedeného vyplýva, že predmetná koncentrácia nepodlieha kontrole úradu podľa § 10 ods. 1 písm. a) zákona a úrad preto skúmal, či daná koncentrácia podlieha kontrole úradu podľa § 10 ods. 1 písm. b) zákona.

Na území Slovenskej republiky dosiahol celkový obrat vyšší ako 500 000 000 Sk iba účastník koncentrácie Belam. Účastník koncentrácie Euromills však dosiahol celosvetový celkový obrat nižší ako 1 200 000 000 Sk.

Z vyššie uvedeného vyplýva, že predmetná koncentrácia nepodlieha kontrole úradu ani podľa § 10 ods. 1 písm. b) zákona.

Vzhľadom na to, že účastníci konania označili presnú výšku celkových obratov účastníkov koncentrácie za predmet obchodného tajomstva, úrad tieto údaje v rozhodnutí neuvádza a sú súčasťou spisového materiálu.

Podľa § 32 ods. 2 písm. c), úrad zastaví konanie rozhodnutím, ak dôvod na konanie nebol daný alebo odpadol.

Na základe uvedených skutočností úrad rozhodol tak, ako je uvedené vo výroku tohto rozhodnutia.

P o u č e n i e :

Podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:

Mgr. Tomáš Maretta
advokát
Advokátska kancelária Čechová & partners
Hurbanovo nám. 5
811 03 Bratislava